- بای بک، بیر میللتین سسی - http://www.baybak.com -
فیروز یوسیفی: ایران حکومتی اوغلوما آد قویماغا ایجازه وئرمیر
باي بک آذربايجان | 11 months اؤنجه یاییلمیشدیر | اُدگؤن, ۱۲-ي زومار آی , ۱۱۰۱۴, چولا ۱۷:۵۴ [آ.خ] | ساولار
فیروز یوسیفی دئییر کی، ایرانین وطنداشلیق وضعیتی قئیدیاتی ایدارهسی اوشاغی اوچون سئچدیگی تورکجه آلپورهان آدینی خاریجی و قئیری-ایرانی آد کیمی ده یرلندیرهرک اونا شخصیت وسیقه وئرمکدن ایمتیناع ائدیب. تئهراندا یاشایان آتا آمئریکانین سسی ایله صحبتده عائلهده اوزون موذاکیرهلردن سونرا آلپورهان آدینی سئچدیکلرینی و شخصیت وسیقهسی وئرمهسهلر ده بو آدی دییشمهیهجکلرینی وورغولاییب.
جناب یوسیفی ایران قئیدیات ایدارهسینین اوشاقلار اوچون سئچیلن آدلارلا باغلی تطبیق ائتدیگی محدودیتلری شرح ائتمکله یاناشی، اؤز اوشاغینین آدی ایله باغلی رسمی اورقانلارا یازدیغی مکتوبلار و ائتدیگی مراجعتلر حاقدا دانیشیب.
“اوغلوموزون دوغوموندان ایکی گون سونرا، ایرانین سیجیللی و نوفوس قئید ائتمه قورومونون تئهرانین باتی بؤلگهسی شعبهسینه باش ووردوم و اونلارا اوغلومون دوغومونو بیلدیریب و آلپورهان آدینا سیجیللی ایستدیم. اونلار دئدیلر، بیز بو آدا سیجیللی وئره بیلمریک، چونکی بو آد یابانچی و قئیری-ایرانی آددیر. بیزیم سایتیمیزدا یوخدور،” دئیه فیروز یوسیفی تئهراندا وطنداشلیق وضعیتی قئیدیاتی ایدارهسینه مراجعتینی شرح ائدیر.
تئهران ساکینی همچینین ویلایتین قئیدیات ایدارهسینین آد آد کومیتهسی-نه مکتوب یازدیغینی، آنجاق، آلپورهان آدینین اونلار طرفیندن ده رد ائدیلدیگینی بیلدیریر. او، قئیدیات قورومونوب باشقانینا یازدیغی مکتوبون دا جاوابسیز قالدیغینی سؤیلییر.
یوسیفی آلپورهان آدینین تئهران ویلایتینین قئیدیات ایدارهسی طرفیندن رد ائدیلدیگینه دایر رسمی سنهدی فئیس بوک صحیفهسینده درج ائدیب.
“تئهران ویلایتینین آد کومیتهسی فیروز بئی یوسیفینین اوغلو اوچون آلپورهان آدینین سئچیلمهسینه ایجازه وئرمیر،” دئیه تئهران قئیدیات ایدارهسینین رسمیسی داوود اوسالینین ایمضاسینی داشییان سندده یازیلیب.
فیروز یوسیفی قئیدیات قورومونون اوشاقلار اوچون سئچیلن آدلارلا باغلی قانونلاری حاقدا دا دانیشیب.
اونون دئدیکلرینه گؤره، ایران قانونلاریندا اوشاغا سئچیلن آدین بللی بیر معنا و قاورامی ایفاده ائتمهسی، ایسلاما قارشی اولماییب، چیرکین آنلام داشیماماسی و اوشاغین جینسیتی ایله اویغون اولماسی گرکلیدیر. آیریجا قئیدیات قورومونون یوکسک کومیتهسی یاساقلانمیش و اویغون اولمایان آدلاری بللی ائتمکله وزیفلندیریلیب. دینی آزلیقلارا ایسه قانونا دایاناراق اؤز دین، دیل و کولتورلرینه گؤره آد سئچمکلرینه ایجازه وئریلدیگی بیلدیریلیر.
فیروز یوسیفی قانونلار و ائتنیک قروپلارین حاقلاری ایله باغلی اولوسلارآراسی بیاننامهلره ایستیناد ائدهرک، اوغلو اوچون تورک کولتورونه اویغون و تورکجه بیر آد سئچمک حاقینا صاحب اولدوغونو وورغولاییر.
“بونلار تورکلری قئیری-ایرانی بیلیب، یابانچی حساب ائدهرک حاقلاریمیزی دانیرلار،” دئیه آلپورهانین آتاسی ایران قوروملاریندا قئیری-فارس میللتلرین اوشاقلارینین آدی ایله باغلی فارس دیلی اوزمانلرینین قرار وئرمهسینه اعتیراض ائدیر.
او، آذربایجان ویلایتلری و ایران باشقا شهرلرینده بیر چوخلارینین عینی پروبلئمله اوزلشدیگینی و اومومیتله اوشاقلاری اوچون باشقا بیر آد سئچمهیه مجبور قالدیقلارینی بیلدیریر.
“بیز آیلارلا دوشوندوکدن سونرا اوغلوموز اوچون تورک کولتورونه اویغون آلپورهان آدینی سئچمیشیک. اونا سیجیللی (شخصیت وسیقهسی) وئرمهسهلر ده بو آدی دییشدیرمیجییک و اورتایا چیخاجاق پروبلئملرله باغلی قئیدیات ایدارهسینی مسئول تانیییریق،” دئیه یوسیفی علاوه ائدیر., بیر میللتین سسی
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab